Kamu bisa jelasin ke aku soal George VI dalam bahasa melayu?

George VI (Albert Frederick Arthur George; 14 Disember 1895 – 6 Februari 1952) ialah Raja United Kingdom dan Jajahan Takluk Komanwel British dari 11 Disember 1936 sehingga kemangkatan baginda pada 6 Februari 1952. Baginda merupakan Maharaja India yang terakhir dari tahun 1936 sehingga Raj British dibubarkan pada Ogos 1947. Baginda juga merupakan Ketua Komanwel pertama selepas Deklarasi London 1949.

George VI diputerakan semasa pemerintahan Ratu Victoria pada tahun 1895. Baginda telah dinamakan "Albert" sempena paduka nendanya, Putera Albert. Keluarga dan kawan rapat baginda menyapanya dengan nama "Bertie". Paduka ayahanda baginda, Raja George V, menaiki takhta pada tahun 1910. Memandangkan baginda merupakan anakanda kedua, Albert sememangnya tidak dijangka menjadi raja. Baginda menghabiskan kehidupan awalnya dalam bayangan paduka kekandanya, Putera Edward, yang merupakan pewaris takhta British. Albert belajar di kolej tentera laut semasa zaman remajanya dan berkhidmat dalam Tentera Laut Diraja dan Tentera Udara Diraja semasa Perang Dunia Pertama. Pada tahun 1920, baginda dikurniakan gelaran Duke York. Pada tahun 1923, baginda berkahwin dengan Lady Elizabeth Bowes-Lyon, dan mereka mempunyai dua puteri: Elizabeth dan Margaret. Pada pertengahan 1920-an, baginda meminta bantuan daripada ahli terapi pertuturan, Lionel Logue, untuk memperbaiki kegagapannya. Selepas kemangkatan George V pada tahun 1936, kekanda Albert, Edward VIII, menjadi raja. Tidak lama selepas itu, Edward kemudiannya turun takhta untuk berkahwin dengan Wallis Simpson, seorang sosialit dari Amerika Syarikat yang telah bercerai dua kali. Albert seterusnya menaiki takhta dan George VI telah dipilih oleh baginda sebagai nama pemerintahannya. Baginda ialah raja ketiga yang berasal dari Wangsa Windsor.

Pada tahun 1939, Empayar British dan kebanyakan negara Komanwel, kecuali Ireland, mengisytiharkan perang terhadap Nazi Jerman. Mereka kemudiannya berperang menentang Kerajaan Itali dan Empayar Jepun. George VI ialah seorang yang terkenal kerana baginda sama-sama berkongsi kesusahan rakyat. Istana Buckingham telah dibom semasa perang itu, dan adinda baginda, George, mangkat semasa berkhidmat. George menjadi simbol keazaman British untuk menang. Perang itu berakhir pada tahun 1945, tetapi Empayar British merosot. Ireland dan India memperoleh kemerdekaan, dan George melepaskan gelarannya sebagai Maharaja India. Baginda menjadi Ketua Komanwel sebaliknya. Pada tahun-tahun kemudian, George mengalami masalah kesihatan akibat merokok. Baginda mangkat akibat trombosis koronari pada tahun 1952 pada usia 56 tahun. Baginda digantikan oleh puterinya, Elizabeth II.